Peter Skaarup (DF), 2000-04-04:
Da Dansk Folkepartis ordfører på dette område, hr. Christian H. Hansen, ikke kan være til stede, har jeg lovet at give de meldinger, Dansk Folkeparti har om forslaget, og jeg håber så, man vil stille sig tilfreds med det.
Jeg skal sige på vegne af Dansk Folkeparti, at vi mener, det er fuldstændig relevant, at dette forslag er fremsat, og at vi har en debat om det her i Folketingssalen.
Vi synes, at de gebyrer, der pålægges, specielt i den kommunale verden, er gået fuldstændig over gevind, og at der er brug for, at ikke kun Folketinget, men også kommunerne selv, ser på området.
Vi synes altså, det er godt, debatten er rejst, og vi hilser velkommen, at der er kommet et beslutningsforslag, som anviser en løsning på, hvordan man kan komme ud af situationen med æren nogenlunde i behold, når vi tænker på de meget høje gebyrer, der er tale om.
Vi har også noteret os, at man f.eks. i februarnummeret af Forbrugerrådets blad Tænk kan berette om en mand, der 26 dage efter, at han fik en regning på 748,55 kr., på grund af rykkergebyrer m.v. stod med en regning på 1.556,04, kr.,
altså en utrolig høj stigning på grund af et mindre beløb, som han af en eller anden grund ikke fik betalt.
Han var ved at flytte, og det kan jo altså ske for alle mennesker, at der kan være nogle regninger, der forsvinder i mængden, hvis man er ved at flytte eller ude at rejse eller noget lignende.
Heldigvis har vi selvfølgelig betalingssystemer som PBS og lign., der sørger for, at man undgår den slags situationer i mange tilfælde.
Men det kan altså ske for borgerne, at de ikke får betalt deres regninger til tiden, selv om de faktisk normalt er gode til det, og derfor synes vi også, det er rimeligt, at man kigger på spørgsmålet - ikke om der skal være gebyrer, for det er rigtigt, at der skal være det; men størrelsen af gebyrerne synes vi det er rigtigt at kigge på, for vi må nok erkende, at der er tale om ren åger fra visse kommuners side, ja fra mange kommuners side, må man sige. Vi har undersøgt lidt, hvor høje gebyrsatserne er.
Generelt set
er de på de 250 kr.
Derfor er der brug for, at man ude i kommunerne sætter fokus på forholdet og ikke bare betragter det som en ekstra skatteskrue, hvor man hiver ekstra penge ned i kommunekassen.
Jeg kan sige, at i Københavns Kommune giver det 40 mio. kr. om året på dette område.
Det er altså en indtægt, som er svær at undvære for kommunen, og derfor er man også i mange kommuner ikke særlig glade for at undvære den indtægt, og derfor fortsætter man i samme spor.
Selv i forbindelse med for sen indbetaling for plads i daginstitutioner er man meget, meget kras i mange kommuner.
Beløbene er normalt omkring de 250 kr., men nogle er dog gået ned på 75 kr. som Greve Kommune, og Aalborg Kommune kræver 100 kr.
Så opkræver kommunen altså dette meget voldsomme gebyr, og det sker endda, uden at der udsendes rykkerbreve.
Det er faktisk en urimelig måde at gøre det på, og derfor synes vi, det er rigtigt, at der bliver set på det.
, og vi opfordrer regeringen til, at det sker.
Vi vil dog sige, at selvfølgelig skal folk betale deres regninger til tiden - det siger sig selv - men det skal ikke være sådan, at kommunerne indkræver et ekstra gebyr, der rækker ud over de omkostninger, der er forbundet med at opkræve gebyret, og vi opfatter altså et gebyr på 250 kr. som rækkende langt ud over de omkostninger, kommunerne har.
Med alt det nye edb-udstyr og den udvikling, vi har set, når det gælder udskrivning af regninger - hvor hurtigt det kan gå -
er det altså en ekstra skatteskrue, som rækker ud over de omkostninger, der er ved at indkræve gebyret.
Vi vil til gengæld sige, at hvis Enhedslisten får medhold i, at gebyret skal være 50 kr., og det viser sig, at nogle kommuner har udgifter, der ligger over de 50 kr., synes vi ikke, det er rimeligt.
Vi synes, det skal være sådan, at de kommuner, der kræver penge ind, får det, det koster at udskrive gebyret, men heller ikke mere.
Det kan jo nemt blive sådan, at hvis man siger 50 kr. og kommunens omkostninger i virkeligheden er 75 kr., er det andre skatteydere, som kommer
til at betale en del af regningen, og det synes vi ikke er rimeligt.
Gebyrerne skal være på det niveau, det koster at indkræve regningerne, men det er et langt lavere niveau end i dag, og derfor er vi principielt tilhængere af Enhedslistens forslag.